### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra S**

Hvad vil vi gerne opnå? Hvorfor stilles forslaget?

Folkeskolen er blandt de vigtigste kulturbærende institutioner i vores samfund. Det er her, vi møder hinanden på tværs af baggrunde. Der, hvor vi lærer hinanden at kende - både elever og forældre. Folkeskolen er kort sagt et afgørende omdrejningspunkt for menneskers liv og for lokalsamfund. Derfor er det også afgørende, at flere vælger den lokale folkeskole.

I [adresse] er der stor forskel på, hvor stor tilslutning og opbakning den lokale skole har. I nogle områder af kommunen vælger omkring 80 pct. af beboerne den lokale skole. Andre steder er tallet kun 40 pct.

I Socialdemokratiet ønsker vi, at den lokale folkeskole i højere grad bliver det naturlige førstevalg, når forældre skal vælge deres barns skole i [adresse]. Det handler i første omgang om at sikre kvaliteten af skoletilbuddet generelt, men derudover er det i Socialdemokratiets øjne også vigtigt at arbejde med konkrete tiltag, som kan medvirke til, at folkeskolen bliver det naturlige førstevalg.

Dette har Børn- og Unge-udvalget samt MBU arbejdet indgående med det seneste år. Arbejdet er resulteret i en konkret rapport med anbefalinger til, hvordan man konkret tiltrækker og fastholder flere i folkeskolen.

Dertil har Socialdemokratiet også fokus på, hvordan vi øger motivation, læring og trivsel blandt elever i udskolingen. Socialdemokratiet lægger herunder vægt på arbejdet med praksisfaglighed, åben skole-forløb, virksomhedssamarbejder, sceneskift og eksterne undervisere fra fx erhvervsskoler eller andre uddannelsesmiljøer.

Konkrete input

* Socialdemokratiet foreslår, at MBU udarbejder prisoverslag for, hvad det koster at implementere de respektive elementer fra oversigtsrapporten ”Flere i folkeskolen”.
* Samtidig foreslås, at MBU peger på, hvordan man kan styrke udskolingen – herunder motivation, læring og trivsel.

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.